Ինչ վերաբերում է նման գործարքների կանխելուն, դա չափազանց բարդ խնդիր է, եթե ոչ անհնարին, քանի որ դրանք, որպես կանոն, կնքվում են ծայրահեղ գաղտնիության պայմաններում։ Այո, ես դրա մասին տեղեկություններ եմ ստացել, երբ այն արդեն ընթացքում էր, հնարավոր միջոցները ձեռնարկվել են։ Հայաստանի ԱԳՆ-ն տեղեկացված է եւ մենք առաջնորդվում ենք Երեւանից ուղարկվող ցուցումներով։ Սլովակիայի արտաքին գերատեսչությունը խոստացել էր պարզել եղելությունը, քանի որ փաստաթղթերով ամեն ինչ կարգին է եղել՝ դրանք ձեւակերպվել են այլ երկիր արտահանվելու համար։ Իմ տպավորությամբ, Սլովակիայի ԱԳՆ համապատասխան պաշտոնյաները եւս անզոր են եղել, քանզի ռազմարդյունաբերական լոբբին չափազանց հզոր է։ Այդ մարդիկ գումարը գերադասել են սեփական երկրի վարկանիշին։ Պարոն Գրիգորյանը մշտապես խոսում է իր «հզորագույն լոբբիստական հնարավորությունների» մասին։ Դա փաստորեն արտահայտվում է միայն հայաստանյան որոշ լրատվամիջոցներով հերյուրանքներ տարածելու տեսքով։